
	PATVIRTINTA
	Prienų rajono savivaldybės tarybos
	2019 m. birželio 27 d.
		sprendimu Nr. T3-189

KELIŲ PRIEŽIŪROS IR PLĖTROS PROGRAMOS FINANSAVIMO LĖŠŲ, SKIRTŲ SAVIVALDYBĖS VIETINĖS REIKŠMĖS KELIAMS IR GATVĖMS TIESTI, REKONSTRUOTI, TAISYTI (REMONTUOTI), PRIŽIŪRĖTI IR SAUGAUS EISMO SĄLYGOMS UŽTIKRINTI, NAUDOJIMO IR SKIRSTYMO TVARKOS APRAŠAS

I SKYRIUS
BENDROSIOS NUOSTATOS 

1. Kelių priežiūros ir plėtros programos (toliau – Programa) finansavimo lėšų, skirtų Prienų rajono savivaldybės vietinės reikšmės keliams ir gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojimo ir skirstymo tvarkos aprašas (toliau – aprašas) nustato Programos finansavimo lėšų, skirtų Prienų rajono savivaldybės (toliau – Savivaldybė) vietinės reikšmės keliams ir gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, paskirstymo tvarką, panaudojimą ir atsiskaitymą už asignavimus.
2. Programos lėšos Savivaldybės vietinės reikšmės keliams bei gatvėms tiesti, taisyti ir prižiūrėti naudojamos pagal Savivaldybės pateiktus ir suderintus su Lietuvos automobilių kelių direkcija prie Lietuvos Respublikos susisiekimo ministerijos (toliau – LAKD) objektų sąrašus.
3. Šiuo aprašu siekiama užtikrinti Savivaldybės vietinės reikšmės kelių ir gatvių gerą būklę ir tinkamą Programos lėšų, skirtų vietinės reikšmės keliams (gatvėms) tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, paskirstymą ir naudojimą. 

II SKYRIUS
LĖŠŲ NAUDOJIMO TVARKA

4. Programos finansavimo lėšos skirtos tik Savivaldybės tarybos sprendimu patvirtintiems vietinės reikšmės keliams ir gatvėms ir naudojamos:
4.1. keliams (gatvėms) projektuoti, tiesti, rekonstruoti, taisyti (remontuoti) ir prižiūrėti;
4.2. apsaugos nuo triukšmo statiniams prie kelių (gatvių) statyti, rekonstruoti ir taisyti (remontuoti);
4.3. paviršiaus vandens nuleidimo įrenginiams, lietaus kanalizacijai įrengti, rekonstruoti ir taisyti (remontuoti);
4.4. tiltams, viadukams, estakadoms, tuneliams, pralaidoms projektuoti, apskaityti, statyti, rekonstruoti, taisyti (remontuoti) ir prižiūrėti;
4.5. techninėms eismo reguliavimo ir kitoms inžinerinėms saugaus eismo priemonėms įrengti, rekonstruoti, taisyti (remontuoti), prižiūrėti;
4.6. ekstremalių įvykių padariniams likviduoti;
4.7. keliams (gatvėms), kelių statiniams ir jų užimamai žemei inventorizuoti;
4.8. apšvietimui keliuose (gatvėse) įrengti, rekonstruoti;
4.9. automobilių stovėjimo aikštelėms, viešojo transporto stotelėms ir paviljonams įrengti, statyti, rekonstruoti, taisyti (remontuoti), prižiūrėti;
4.10. šaligatviams, pėsčiųjų ir (ar) dviračių takams įrengti, projektuoti, tiesti, rekonstruoti, taisyti (remontuoti) ir prižiūrėti;
4.11. paskoloms, skirtoms vietinės reikšmės keliams (gatvėms) projektuoti, tiesti, rekonstruoti, taisyti (remontuoti), grąžinti ir palūkanoms mokėti;
4.12. kitiems  vietinės reikšmės kelių (gatvių) darbams.




III SKYRIUS
LĖŠŲ PASKIRSTYMO TVARKA

5. Prašymai kitiems metams dėl Savivaldybės vietinės reikšmės kelių ir gatvių tiesimo, taisymo (remonto), priežiūros ir saugaus eismo sąlygų užtikrinimo seniūnijų seniūnams fiziniai ir juridiniai asmenys gali pateikti iki einamųjų metų lapkričio 1 d. Iki einamųjų metų lapkričio 25 d. išplėstinėje seniūnaičių sueigoje (toliau – Sueiga) turi būti patvirtinti remontuojamų kelių ir gatvių ir paprastojo remonto sąrašai (priedas)  kitiems metams. Sueigoje patvirtinti remontuojamų kelių (gatvių) ir paprastojo remonto  sąrašai iki einamųjų metų gruodžio 1 d. pateikiami Savivaldybės administracijos Statybos ir ekonominės plėtros skyriui (toliau – Skyrius). Sprendimai, kuriuo numeriu kelias ar gatvė bus sudarytame sąraše, priimtas Sueigoje. Sudarant eilę rekomenduojama teikti pirmenybę:
5.1. objektams, kuriuose kyla grėsmė saugiam eismui;
5.2. objektams, kuriais vyksta maršrutinių ir mokyklinių (geltonųjų) autobusų eismas;
5.3. objektams, kuriuose yra didelis eismo intensyvumas;
5.4. objektams, kurie yra tankiai apgyvendintose teritorijose ir (ar) kelyje (gatvėje) yra įrengtos inžinerinės komunikacijos;
5.5. objektams, kurių dalį darbų Savivaldybės tarybos nustatyta tvarka savanorišku indėliu (ne mažiau kaip 50 procentų)  apmoka fiziniai ar juridiniai asmenys. 
6.  Savivaldybės administracijos direktoriaus įsakymu sudaryta Programos lėšų paskirstymo komisija (toliau – Komisija) pagal pateiktus seniūnijų sąrašus sudaro Prienų rajono savivaldybės kelių (gatvių)  rekonstrukcijos ar remonto trejų metų prioritetinį objektų sąrašą (toliau – Prioritetinis sąrašas).
             7.  Kelių ir gatvių remonto darbų, prie kurių savanorišku indėliu prisideda fiziniai ir (ar) juridiniai asmenys, sąrašas Komisijos sprendimu yra teikiamas tvirtinti Prienų rajono savivaldybės tarybos posėdyje kartu su visu einamųjų metų objektų sąrašu. Patvirtinus objektų sąrašą, sudaromos remonto darbų sąmatos ir kartu su paramos sutartimi teikiamos pasirašyti asmenims, kurie nori prisidėti prie kelio ar gatvės remonto darbų. Darbai pradedami vykdyti tik tada, kai Savivaldybė pavedimu į paramos sąskaitą banke gauna 50 proc. objekto remonto darbų sąmatinės vertės. Jeigu paramos sutartis nepasirašoma, objekto remonto darbai nevykdomi, o sutaupytos lėšos panaudojamos kitų kelių ar gatvių, kurie yra objektų sąraše, remonto darbams.
8. Sudarytas Prioritetinis sąrašas teikiamas tvirtinti Prienų rajono savivaldybės tarybai. Patvirtintas Prioritetinis sąrašas yra įkeliamas į Prienų rajono savivaldybės strateginį veiklos planą.
9. Prioritetinis sąrašas gali būti tikslinamas pagal poreikį, bet ne rečiau kaip vieną kartą per metus, atsižvelgiant į naujai atsiradusias ir nenumatytas aplinkybes.
10. Prioritetinis objektų sąrašas viešai skelbiamas Savivaldybės interneto svetainėje.
11. Vadovaudamasi patvirtintu Prioritetiniu sąrašu Komisija  parengia Savivaldybės vietinės reikšmės keliams ir gatvėms tiesti, taisyti (remontuoti), prižiūrėti ir saugaus eismo sąlygoms užtikrinti objektų sąrašą. 
12. Programos lėšos naudojamos šia tvarka:
12.1. ne mažiau kaip 58 proc. nuo bendros Savivaldybei skirtų Programos lėšų sumos turi būti naudojama turtui įsigyti: vietinės reikšmės kelių (gatvių) tiesimui, rekonstravimui ir kapitaliniam remontui;
12.2. ne mažiau kaip 5 proc. nuo bendros Savivaldybei skirtų Programos lėšų sumos turi būti naudojama saugaus eismo priemonėms vietinės reikšmės keliuose (gatvėse) finansuoti;
 12.3. likusi lėšų suma naudojama vietinės reikšmės kelių ir gatvių einamiesiems tikslams (priežiūros ir paprastojo remonto darbams):
12.4. iki 15 proc. lėšų skiriama rezervui (kapitaliniam remontui, rekonstrukcijai, naujai statybai, avariniam remontui, saugiam eismui užtikrinti, einamiesiems tikslams ir kitiems tikslams).
13. Programos lėšos skirstomos šia tvarka:
13.1. aprašo 12.1 papunktyje nurodytomis lėšomis finansuojami objektai parenkami:
13.1.1. atsižvelgiant į tolygų visų rajono seniūnijų kelių ir gatvių atnaujinimą ir plėtrą;
13.1.2. siekiant einamaisiais metais pradėti ir užbaigti darbus parinktame objekte arba atlikti visus technologiškai būtinus darbus atskirame ruože (objekto dalyje), jei dėl didelės parinkto objekto darbų apimties ir ribotų finansinių galimybių darbų negalima užbaigti per vienerius metus.
13.2. aprašo 12.3 papunktyje nurodytos lėšos skirstomos:
13.2.1. 28 proc. lėšų skiriama Prienų seniūnijos miesto daliai;
13.2.2. 72 proc. lėšų skiriama kaimiškosioms seniūnijoms ir Prienų seniūnijos kaimiškajai daliai.
14. Einamiesiems tikslams skirtos lėšos skirstomos seniūnijoms:
14.1. 50 proc. pagal seniūnijoje gyvenamąją vietą deklaravusių gyventojų skaičių;
14.2. 50 proc. pagal seniūnijai priklausančių vietinės reikšmės kelių ir gatvių ilgį.

IV SKYRIUS
DARBŲ IR PASLAUGŲ VYKDYMAS IR ATSISKAITYMO TVARKA

15. Objektų sąrašas teikiamas tvirtinti Prienų rajono savivaldybės tarybai.
16. Einamųjų metų Programos lėšas, likusias po darbų viešojo pirkimo ar nepanaudotas, Komisijai pritarus, Savivaldybės administracijos direktorius įsakymu paskirsto objektų sąraše esantiems keliams (gatvėms), kurių remonto darbams trūksta finansavimo, neviršydamas nustatytos bendrosios finansavimo sumos.  
17. Savivaldybės administracijos direktorius pasirašo Programos finansavimo lėšų panaudojimo sutartis su LAKD pagal Savivaldybės tarybos patvirtintą Savivaldybės objektų, finansuojamų iš Programos lėšų, sąrašą.
18. Savivaldybės administracijos direktorius pasirašo sutartis su rangovais arba paslaugų teikėjais.
19. Rangovai darbams vykdyti ir paslaugų teikėjai parenkami vadovaujantis Lietuvos Respublikos viešųjų pirkimų įstatymu. 
20. Vietinės reikšmės kelių, gatvių priežiūros ir taisymo darbus seniūnijų teritorijose organizuoja seniūnai. Jie atsako už viešųjų pirkimų organizavimą ir vykdymą, sutarčių administravimą, atliktų darbų priėmimą, derina aprašo 12.3 papunktyje nurodytomis lėšomis finansuojamų atliktų darbų ir suteiktų paslaugų aktus (forma F2, F3).  
21. Savivaldybės administracija rengia aprašo 12.1 papunktyje nurodytomis lėšomis finansuojamiems objektams reikalingus dokumentus viešųjų darbų ir paslaugų pirkimams organizuoti, pirkimų sutartims sudaryti, vykdo darbų kontrolę, organizuoja techninę priežiūrą ir atliktų darbų priėmimą, teikia LAKD paraiškas lėšoms gauti ir ataskaitas apie lėšų naudojimą. Teisės aktų nustatyta tvarka atlieka statybos darbų užbaigimo procedūras: surašo statybos užbaigimo aktą ar deklaraciją apie statybos užbaigimą, statinį ir daiktines teises į jį įregistruoja Nekilnojamojo turto registre. 
22. Buhalterijos skyrius, vadovaudamasis finansavimo sutartyse numatytomis sąlygomis ir terminais, pagal seniūno parašu suderintus atliktų darbų ir suteiktų paslaugų aktus atsiskaito su rangovais (tiekėjais), tvarko Kelių priežiūros ir plėtros programos lėšų apskaitą pagal Lietuvos Respublikos buhalterinės apskaitos įstatymą ir kitus teisės aktus, derina LAKD programos teikiamų lėšų paraiškas ir ataskaitas apie lėšų naudojimą, teikia Programos sąmatas ir sąmatų įvykdymo ataskaitas.

V SKYRIUS
BAIGIAMOSIOS NUOSTATOS

23. Kelių priežiūros ir plėtros programos finansavimo tikslinės ir rezervo lėšos naudojamos pagal su LAKD pasirašytų finansavimo sutarčių sąlygose nustatytus reikalavimus ir suderintus objektų sąrašus. Savivaldybės administracija užtikrina tinkamą visų su LAKD pasirašytų finansavimo sutarčių sąlygose nustatytų reikalavimų vykdymą.
24. Aprašas gali būti keičiamas Savivaldybės tarybos sprendimu.
__________________



